Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 182/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Alubia de Anguiano«

EU-nr.: PDO-ES-02642 — 14.10.2020

BOB ( X ) BGB ( )

1. Betegnelse

»Alubia de Anguiano«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Det produkt, der er omfattet af den beskyttede oprindelsesbetegnelse »Alubia de Anguiano«, består af tørrede, afskallede frø af arten Phaseolus vulgaris L (havebønne), der tilhører Fabaceae-familien, en klatrende sort, der er beslægtet med stangbønnen »El Encinar«, og som produceres og emballeres i kommunen Anguiano.

Sorten »El Encinar« er dannet af en række lokale økotyper, som i århundreder er udvalgt af landbrugere, der har stræbt efter at forbedre bønnens udbytteevne og kvalitetsegenskaber. Plantens vækstmønster er uregelmæssigt med lange internodier (stykket mellem to bladfæster), og det er derfor nødvendigt at opbinde planten, for at den kan udvikle sig korrekt. Dens vækstcyklus er 120-180 dage.

»Alubia de Anguiano« er en bælgplante med følgende egenskaber: Den er middelstor, af oval form, purpur eller vinfarvet, har lav luminositet og saturering, en tynd skal og et lavt oxalsyreindhold (ca. 625 mg/kg) samt en høj procentvis vandoptagelseskapacitet (mindst 95 %), når den udblødes før kogning. Dette bevirker, at bønnerne bliver blødere, og at kogetiden reduceres, og gør dem til et kulinarisk produkt af høj kvalitet.

Størrelse Middelstor Bredde 5,80 mm ± 0,5 mm Længde 10,95 mm ± 1 mm Tykkelse 5,10 mm ± 0,5 mm Vægt af 100 frø (gram) 38,36 ±1,19 Densitet g/cm3 1,37 ± 0,03 Hårdhed (kompressionstest) (N/mm2) 0,58 ± 0,10 Vandabsorption (%) ≥ 98 ± 3,29 Hårdhed efter udblødning (kompressionstest) (N/mm2) 0,07 ± 0,02 Hårdhed (punkteringstest) (N/mm2) 6,41 ± 1,25 Hårdhed efter udblødning (punkteringstest) (N/mm2) 0,3 ± 0,03 Form Oval Luminositet Skinnende Farve Mørklilla/vinrød Pletter Ingen Mønster Intet mønster

Når bønnerne pakkes, skal de være hele, sunde og uden mangler, bortset fra meget lette overfladiske fejl i skallen, forudsat at disse ikke skader produktets generelle udseende, kvalitet eller præsentation i pakningen. Vandindholdet i frøene må ikke være over 17 %. Frøene skal være større end den graderingssigte med huller på 5 mm, som anvendes.

Den kulinariske kvalitet af »Alubia de Anguiano«, som hænger sammen med, hvordan den reagerer under tilberedningen, har en direkte indvirkning på den karakteristiske smag, når bønnerne er tilberedt. Bønnerne danner ikke klumper, men forbliver hele og intakte med en blød og smøragtig struktur. Skallen er uigennemtrængelig, og den har en behagelig mundfølelse.

Disse egenskaber betyder, at bønnerne er meget eftertragtede på markedet og meget tilpasningsbare og velegnede for kreativ kogekunst. Bønner af typen »Alubia de Anguiano« er meget lette og hurtige at koge, og kernerne bevarer deres form, selv om de overkoges.

3.3. Foder og råvarer

—

3.4. Specifikke etaper af produktionen, som skal finde sted i det afgrænsede geografiske område

Alle processer, som indgår i produktionen, afskalningen, tørringen, lagringen og tilberedningen af produktet med den beskyttede oprindelsesbetegnelse »Alubia de Anguiano«, skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Selv om pakningen og mærkningen foretages efter produktionen, foretages disse trin på stedet hos de producenter, der er registreret for betegnelsen, og de anses for afgørende for at sikre kvaliteten og garantere passende sporbarhed og overvågning. Grunden hertil er, at bønner er et produkt, som meget let kan blandes med bønner af anden oprindelse, buskbønner og andre sorter eller bønner, som ikke er opbevaret på korrekt vis. Dette beskytter også produktets omdømme.

Emballeringen kan udføres ved håndkraft eller ved hjælp af automatiske eller halvautomatiske vejemaskiner. Der anvendes pakninger med en nettovægt på 0,5, 1, 2 og 3 kg. Sække på 5, 10 og 20 kg kan også anvendes ved salg til cateringsektoren.

Ompakning er tilladt, forudsat at der henvises til den beskyttede oprindelsesbetegnelse, og at der er indført et passende overvågningssystem for at garantere produktets sporbarhed for den endelige forbruger, og enkeltproducenter kan foretage bulkforsendelser med etiketter, der anbringes efterfølgende. En sådan praksis skal i givet fald meddeles til forvaltningsorganet eller, hvis det er relevant, til den kompetente myndighed.

3.6. Særlige regler for mærkning af det produkt, som betegnelsen henviser til

Etiketten på hver pakning skal være nummereret og indeholde følgende oplysninger: den beskyttede oprindelsesbetegnelse »Alubia de Anguiano«, dens logo og (i et andet synsfelt) det år, hvori bønnerne er høstet.

Alle producenter og forarbejdningsvirksomheder, der opfylder kravene i varespecifikationen, skal have adgang til det specifikke logo, der identificerer produktet.

4. Kort angivelse af det geografiske områdes afgrænsning

Det afgrænsede geografiske område omfatter kommunen Anguiano (med et samlet areal på areal 90,89 km2), som er beliggende i distriktet Sierra i regionen Rioja Alta.

5. Tilknytning til det geografiske område

De særlige klima- og jordbundsforhold i det afgrænsede geografiske område og de lokale producenters og forarbejdningsvirksomheders ekspertise sikrer, at der er en årsagssammenhæng mellem produktets egenskaber og kvalitet og det geografiske miljø.

Produktets kvalitet eller egenskaber

Bønner af typen »Alubia de Anguiano« fremstilles udelukkende fra sorten »El Encinar« og adskiller sig fra de bønner, der opnås fra andre sorter, på grund af de særlige fysiske egenskaber, der er defineret i afsnit 3.2. De adskiller sig imidlertid også væsentligt fra de bønner, der dyrkes i de tilgrænsende områder. De bønner, der dyrkes i det geografiske område, er bemærkelsesværdige på grund af deres betydelige vægt, densitet og reologiske kapacitet (modstandsevne over for deformation og revnedannelse) og høje vandoptagelseskapacitet, når de opblødes før kogning.

Den høje vandoptagelseskapacitet gør det muligt at mindske kernens hårdhed, som måles ved hjælp af en punkteringstest, at fra 6,4 N/mm2 til 0,30 N/mm2, og dermed fremskynde forklistringen af stivelseskornene og denatureringen af proteinerne og nedsætte kogetiden. Kernerne i »Alubia de Anguiano« forbliver hele, hvis de overkoges. Denne egenskab har direkte indvirkning på smagen og tilsammen med øvrige egenskaber udgør disse produktets høje kulinariske kvalitet.

Naturbestemte faktorer

Orografi

Kommunen Anguiano ligger ved Najerilla-flodens midterste/øvre løb. Højden i det beskyttede område varierer mellem 600 meter ved Najerilla-flodens udløb til 750 meter i højlandsområderne, hvor der er tydelige begrænsninger for dyrkningen af denne afgrøde. Områdets relief består af en række bjergtoppe og massiver, hvilket ofte fører til store højdeforskelle, som forhindrer, at jorden eroderer (evolution).

De stejle skråninger og de kalkholdige klippers sammensætning har givet anledning til aflejringer af talus (nedfaldne klippestykker), hvor jorden knap nok har udviklet sig. I disse områder anses jorden for at være mager, og bønner af typen »Alubia de Anguiano« dyrkes her på en anden måde i forhold til de metoder, der anvendes i de tilgrænsende områder, som ikke har de samme egenskaber.

Jordbundsforhold

Disse typiske bjergjorde (magre og ikke specielt veludviklede) går tilbage til Tertiær og består hovedsagelig af konglomerater, skifer og sandsten. Talusaflejeringernes hårdhed afspejles i afgrøderne, som giver en frøhøst, der er mindre i henseende til størrelse, men af højere kvalitet.

Jordbunden har meget god dræningsevne. Dette er afgørende for, at bønner af typen »Alubia de Anguiano« kan udvikle sig, som de skal, og for dette kræves fugt som en begrænsende faktor. For meget vand er dog også meget skadeligt for bønnerne, da det kan fremme spredning af en række sygdomme.

De sure, kalkfrie jorde i området bevirker, at bønner af typen »Alubia de Anguiano« har en tyndere skal og et lavere oxalsyreindhold (ca. 625 mg/kg) i cellerne under epidermis (det yderste plantecellelag). Dette forbedrer deres vandabsorptionskapacitet i udblødningsfasen og forkorter kogetiden.

Klima

Den årlige gennemsnitstemperatur i det geografiske område, der er omfattet af den beskyttede oprindelsesbetegnelse, er 9,7 °C. Gennemsnitstemperaturen er 13,8 °C, og de varmeste måneder er juli, august og juni (i nævnte rækkefølge). Gennemsnitstemperaturen er 6 °C, og februar og januar er de koldeste måneder. Temperaturen overstiger 25 °C 37 dage og falder til under 0 °C 58 dage (om året). Der er også betydelige temperaturudsving med meget kolde nætter og varmere dage. Dette fører også til en mindre høst, men bedre kvalitet af bønnerne.

De særlige klimaforhold i bjergområdet er ideelle for, at bønner af typen »Alubia de Anguiano« kan udvikle sig på ret vis. De sås om foråret og høstes i perioden sommer-efterår. Minimumstemperaturen for vækst er ca. 8 °C. Minimumstemperaturen for spiring er 12 °C. Da planten kan dø, hvis temperaturen falder til under 3 °C, er den meget sårbar over for frost.

Bønner af typen »Alubia de Anguiano« har også brug for vand for at kunne udvikle sig på ret vis. Antallet af dage med den ønskede nedbørsmængde, dvs. mere end en l/m2, er 80. Den samlede nedbørsmængde er 39,06 l/m2. De mest regnfulde måneder er marts, juni og oktober, og månederne med den mindste nedbørsmængde er december, januar og maj. Referenceværdien for evapotranspiration er 913,9 mm. Den relative luftfugtighed er 68,33 %, og den gennemsnitlige samlede solindstråling er 185,44 W/m2. Jordens gennemsnitstemperatur er 15,03 °C.

Ud over nedbøren nyder afgrøden også godt af den høje relative luftfugtighed i foråret og sågar om sommeren. Denne fugtighed opstår i dalområderne på grund af variationen i dag- og nattemperaturer og flodernes nærhed.

Den menneskelige faktor

Der findes også særlige sociale og kulturelle traditioner i det geografiske område. Dette vedrører for eksempel den måde, hvorpå landbrugerne har udvalgt sorter siden tidernes morgen, de optimale dyrkningsmetoder, der giver de bedste kvaliteter, den opbinding, der kræves for stangbønnesorten, og at landbrugerne ved nøjagtigt, hvornår bønnerne skal høstes, og den naturlige proces, der anvendes for at tørre dem. Denne viden er erhvervet og videregivet i årenes løb. Dette er også en vigtig faktor for at kunne producere bønner af høj kvalitet og bevare alle deres iboende egenskaber så længe som muligt.

For at kunne betegnes som bønner af typen »Alubia de Anguiano«, skal frøene udelukkende stamme fra den lokale stangbønnesort »El Encinar« og være i perfekt stand. De lokale producenters ekspertise er meget vigtig i denne henseende, da de i årevis har udvalgt frø med henblik på at forbedre disses kvalitet og evne til at tilpasse sig det afgrænsede geografiske miljø og dermed sikre, at de adskiller sig fra den samme sort, der dyrkes i andre (herunder tilgrænsende) områder.

Denne viden, som de producenter, der har passet og udvalgt de bedste planter hele deres liv, har opnået, er også afgørende for at fastsætte det bedste tidspunkt for at høste bønnerne, der afhænger af planternes modenhed og bælgenes farve.

Producenternes tekniske knowhow er vigtig for anvendelsen af de rette teknikker, således at planten kan tørre naturligt ud, efter at den er blevet trukket op med rødder og lagt ud for at tørre. Hvis dette udføres på marken, skal der udvises særlig omhu under tærskningen, som også skal ske på det rette tidspunkt alt efter bønnens vandindhold. Det er også afgørende, at man udvælger de bedste bønner under hele processen, da kun bønner af høj kvalitet kan markedsføres. Dette vedrører både deres sundhedstilstand (beskadigede bønner eller bønner med fejl sorteres fra) og det forhold, at bønnerne i samme parti bør skal tørres jævnt og have samme vandindhold.

Da stænglerne hos bønner af typen »Alubia de Anguiano« er kravlende og kan vokse i alle retninger, skal der forudgående sættes pæle i jorden for at sikre, at planten udvikler sig korrekt. Pælene skal sættes i jorden og sikres på korrekt vis. Der kræves betydelige færdigheder, da skader forårsaget af vinden kan føre til betydelige tab, hvis planterne slås ned, brækker eller sammenfiltrer. Dette ville også kræve, at der skulle sættes nye pæle med de yderligere lønomkostninger, som dette ville indebære.

I de seneste år er det areal, der er afsat til røde klatrebønner eller stangbønner (som »Alubia de Anguiano« også er kendt som), blevet reduceret betydeligt. Dette har ført til et fald i udbyttet, ikke blot på grund af konkurrencen fra andre mere rentable afgrøder, men også fordi de klatrende sorter er blevet erstattet af dværgsorter, som medfører lavere produktionsomkostninger og muliggør en fuldstændig mekanisering af alle dyrkningsmetoderne.

Der er en reel fare for, at den klatrerende stangbønnetypes frø bliver alt for homogeniseret, og at andre frø fra andre steder — som ikke har de samme organoleptiske egenskaber som de traditionelle sorter — vil skulle indføres. Et andet problem, der er ved at opstå, er den illoyale konkurrence, hvor dværgbønner sælges, som om de er klatrende sorter, på grundlag af deres tilsyneladende lighed og på trods af deres ringere kvalitet. Det er afgørende at samarbejde om at bevare plantegenressourcerne og bevare biodiversiteten for bønner af typen »Alubia de Anguiano« ved at genoprette bestandene af sorten »El Encinar«, der traditionelt er blevet udviklet og dyrket i det beskyttede geografiske område.

Det er også en kendt kendsgerning, at beskyttelse af hjemmehørende sorter er meget gavnlig for landdistrikterne, navnlig i fjerntliggende ugunstigt stillede områder såsom det geografiske område, hvor bønnerne af typen »Alubia de Anguiano« dyrkes. Der er ingen tvivl om de genetiske, sociale, kulturelle, miljømæssige og økonomiske grunde til at støtte genopretningen, bevarelsen og udviklingen af hjemmehørende plantesorter. Dette gælder især for områder beliggende i bjergområder som Anguiano. Avlerne i denne kommune er klar over, at det grundlæggende er deres eneste mulighed at fremhæve egenskaberne ved produkter som dette, hvis de skal konkurrere med andre mere specialiserede producentregioner.

Henvisning til offentliggørelsen af varespecifikationen

I afsnittet om varespecifikationen:

https://www.larioja.org/agricultura/es/calidad-agroalimentaria

(1) EUT L 343 af 14.12.2012, s. 1.